Je li na vidiku novi veliki maksimirski slučaj? Naime, nakon povratka Dinamove momčadi iz Grčke, dušu je otvorio 18-godišnji Ante Ćorić, po mišljenju mnogih najveći talent generacije, i bez ustručavanja govorio o golemom nezadovoljstvu svojim statusom u Dinamu.

– Dugo sam to držao u sebi, ali sada više ne mogu izdržati: želim otići iz Dinama! – kazao nam je jučer razočarani nogometni dragulj plavih.

Njegova priča ide ovako: u travnju ove godine potpisao je novi petogodišnji ugovor s plavima. Sa Zoranom Mamićem tom je prigodom nazdravio pjenušcem na centru igrališta, trener je tada kazao kako je Ante “bolji od Modrića i Kovačića u tim godinama”, te kako će “već sljedeće sezone biti jedan od nositelja Dinamove igre”. Idila do neba...

Ne žele mi objasniti

– Sjećam se dobro toga, bio mi je to jedan od najsretnijih dana u životu jer neizmjerno volim Dinamo. No, nakon tog potpisivanja ugovora, sve se promijenilo. Stručni stožer zahladio je odnos prema meni, nitko sa mnom više ne razgovara, nitko me ne shvaća ozbiljno. Više ne idem sretan na treninge, izgubio sam volju uopće tamo dolaziti. Zato mislim da bi najbolje bilo da me puste i da negdje počnem igrati. Ne razumijem; ako su govorili da sam takav talent, zašto me tako ignoriraju, kao da ne postojim – priča Ante.

Kad ste posljednji put razgovarali s trenerom Mamićem?

– Prije koji mjesec optužio me da sam “zaružio” na Jarunu s Čekićijem, i tada sam tražio razgovor s njim. Objasnio sam mu da nisam “ružio” nego da sam u to vrijeme bio doma s ocem. Trener mi se tada ispričao, ali interno, ne pred igračima pred kojima me bio i prozvao – nastavlja Ante.

Kaže kako je jučer preko kondicijskog trenera Štefanića (jer Zorana Mamića nije bilo) zatražio razgovor sa Zdravkom Mamićem. Ne nada se da će ga predsjednik primiti.

– Jučer je Zdravko Mamić prošao kraj mene kao da ne postojim. Nije me ni pogledao a kamoli pozdravio. Zato ne vjerujem da će me primiti na razgovor. A kad smo dolazili iz Salzburga u Dinamo, imali smo veliko povjerenje u njega, obećavao nam je svašta... Sad vidim da smo se prevarili.

Znate li da bi vas zbog ovog istupa klub mogao kazniti?

– Znam, ali nosit ću se s time. I trpjet ću. Pa makar igrao za juniore, ne bi mi bilo ispod časti.

Možda trener misli da niste u dobroj formi pa vam ne daje veliku minutažu?

– Ako je tako, mogu i to prihvatiti, iako se sjajno osjećam i mislim da sam u odličnoj formi. Ali, ako postoji neki problem, neka mi onda to kaže, da znam na čemu sam. Primijetio sam da s drugim igračima dosta razgovara, objašnjava im razloge zašto ne igraju ili zašto ih rotira. Kažem još jednom, Dinamo volim, on je moja ljubav i s velikom radošću potpisao sam taj ugovor, samo da bih mogao igrati u plavom dresu. Da sam išao za novcem, mogao samo otići u veći klub, ali ja sam želio samo Dinamo.

Jeste li potpisali ugovor s nekom menadžerskom agencijom?

Nemam menadžera

– Nisam, ali potpisat ću uskoro – zaključio je svoju ispovijest Ante Ćorić, dečko kojega je Uefa prošle zime svrstala u svoju rubriku “Čudo od djeteta”, navodeći da ga traže najveći europski klubovi.

Ćorić je u Dinamu od 2013., kada ga je Dinamo otkupio od Red Bull. Posljednjih dana pojavila se informacija da će njegov transfer u Porto poduprijeti menadžerska agencija Doyen Sports. Navodi se svota od 10 milijuna eura odštete Dinamu...

>> Ante Ćorić: Sele me u Bayern, a ja bih putem Ivana Rakitića

>> Ćorić u Portu? Teško, deset milijuna eura za njega je malo

Foto: VL